Mičovský, Ján, poslanec NR SR (2014-06-10):
Ďakujem za slovo. Vážený pán podpredseda Národnej rady, vážená pani verejná ochrankyňa práv, vážené kolegyne, kolegovia, žiada sa mi povedať veľmi úprimne asi nasledovné a nebude to veľmi dlhé: Je dosť veľa funkcií, ktoré môžme považovať za jedinečné. Je dosť veľa osobností, ktoré tiež sú obdarené odvahou a schopnosťami v takej miere, že ich môžme považovať za jedinečné osobnosti, ale chvíľa, keď sa zbehne jedinečná osobnosť s jedinečnou funkciou, už nie je taká bežná. Ale ja chcem oceniť, že existuje práve v podobe funkcie verejnej ochrankyne práv takáto podľa môjho názoru – a hovorím to s plnou vážnosťou a úprimne – zhoda, že sa podarilo, aby jedinečná osobnosť pani Jany Dubovcovej a jedinečná funkcia verejnej ochrankyne práv sa šťastne zbehli v jednom. Je to pre Slovensko veľmi dôležité, lebo to, čo sme mali dnes možnosť si vypočuť a nielen v tejto správe, ale dá sa povedať aj v zákone, ktorý prerušil správu, keď sme hovorili o korupcii, svedčí o tom, že táto funkcia, žiaľ, ja by som si veľmi želal a asi by som nebol sám, aby nebola potrebná, ale že bude potrebná ešte dlhý čas. A jediné potom, čo nám ostáva veriť, je to, že v takejto funkcii v takejto dobe sa naozaj nájdu takí ľudia, ako je pani Dubovcová, ktorá dá svojej funkcii zmysel, ktorá ju naplní. A tento moment chcem oceniť, nechcem ísť do detailov, práve je veľmi dôležité to, ako k tej funkcii pristupuje bez ohľadu na to, aké výstupy sa podarí reálne dosiahnuť. Spomínali sme tu otázku jej umiestnenia kancelárie. Vieme, aké tu boli súvislosti, aká vyhrážka tu zaznela, aká „odmena“ mala prísť za aktivitu pani ombudsmanky. Nie je také dôležité, keď budem úprimný, že kde sídli tá kancelária. Bola tu otázka nedostatočných prostriedkov; áno, bez toho fungovať kancelária nemôže, ale opäť by som povedal, aj to by som chápal ako podružnú záležitosť. Ba dokonca aj to, že keď som čítal v správe všetky tie výstupy, aj z mimoriadnej predchádzajúcej správy, ktorú pani ombudsmanka predkladala, aj z výročnej pred tým, skoro pravidelne sa tam zjavuje slovíčko nenaplnené, nesplnené, nevyriešené, ale aj to – aj keď to možno môže pôsobiť dosť paradoxne – považujem za menej dôležité a menej významné ako skutočnosť, že v tejto funkcii je človek, ktorý sa snaží, a nie raz za čas niekde v žiare reflektorov a obklopená novinármi, ale svojou trpezlivou, pravidelnou prácou dávať funkcii ombudsmanky zmysel. To sa mi zdá úžasné v kontexte doby, ktorú žijeme, v kontexte mnohých nositeľov jedinečných funkcií, ktorí však nie sú jedinečnými osobnosťami. Máme jednoducho veľa jedinečných funkcií, ktoré nemajú to šťastie, že by sa jedinečné osobnosti s nimi stretli, a to práve v tomto prípade sa mi zdá veľkým šťastím v kontexte doby, ktorú žijeme, že takéto niečo máme možnosť mať k dispozícii v časoch, ktoré sú porušovaním ľudských práv skoro typické. Niektoré veci zo správy, aj keď som povedal, že sa im nebudem podrobne venovať, ale ma zhrozili. To, čo ste zistili, sa mi zdá desivé a vy ste vlastne, pani ombudsmanka, nahliadli za nás, dokonca aj za nás poslancov, ktorí máme nemalé možnosti a nemôžme sa sťažovať, že by sme nemohli nakuknúť do niektorých trinástych komnát, vy ste aj za nás nakukli do tých komnát. A to, čo tu zaznelo, a to, čo bolo možné si prečítať aj vo vašej správe, je desivé. Máme opäť na výslní veľa krásnych vecí v našej krajine, ale naozaj koľkí z nás poslancov alebo vôbec koľkí z novinárov, koľkí z občanov nakukli do tých temných zákutí, ktoré nechceme brať na vedomie, neberieme na vedomie, nechceme o nich počuť? Mám na mysli tie reedukačné centrá. To je niečo, čo sa mi zdá ako príliš silná káva, a v tejto súvislosti by som len možno podotkol to, čo mi napadlo, že by bolo možno veľmi dobré, keby sme sa pokúsili obohatiť vaše kompetencie v takýchto vykričaných a veľmi výrazných prípadoch, aby to nebola otázka len predloženia správy a žiadania nápravy, ale aby ste mali možnosť mať aj kompetenciu nejakého mimoriadneho opatrenia a nariadiť v takýchto prípadoch nejakú nútenú správu, aby v takom jasnom prípade porušenia práv dieťaťa v takomto centre bola možnosť, aby ste nariadili možno zo svojej kompetencie nútenú správu, aby tam do čias, kým sa vyrieši vaše zistenie, bol niekto, kto garantuje, že nemôže dochádzať k zneužitiu takéhoto centra na ciele, ktoré určite nikomu ani vo sne nenapadlo, že by mohol niekto sledovať, doslova úchylné, patologické javy, ktoré ste tam našli. A poslednú poznámku chcem venovať tomu, čo som si tiež uvedomil až pri vašej správe alebo aj pri vystúpení pána poslanca Hlinu, že máme tam jednu kapitolu, ktorú máte v správe nenaplnenú s tým, že ste nedostali žiadny podnet, a je to otázka práve odvolávky na ten § 44, ochranu životného prostredia a kultúrnych hodnôt našej krajiny. Tiež je to podnetné a tiež všetci sa učíme, možno aj my poslanci mali by sme mať v tom jasno, ale ja až po dnešnom dni som si uvedomil, že do tých vašich kompetencií je možné vsunúť aj tieto veci. A tak si myslím, že taký prípad, ktorý sme nedávno sa pokúšali riešiť aj spôsobom interpelácie, ako je ochrana kultúrnych hodnôt na Horehroní, konkrétne v obci Polomka, kde došlo k deštrukcii, vedomej, národnej kultúrnej pamiatky, po takejto skúsenosti a po takomto osvetlení si vašich možností asi najbližší krok, ktorý urobím, je ten, že oficiálne vás požiadam, aby ste preskúmali aj túto oblasť. Takže to more pôsobností, ktoré vy máte, je veľké, kompetencie nedostatočné, mali by sme urobiť asi viacej preto, aby ste mohli reálne meniť veci, v krízových chvíľach dokonca, aby ste tam mali možnosť krízového riešenia. A ja si dovolím v tejto chvíli za seba – a určite to nebude len za seba – poďakovať vám za správu, ktorá nám otvorila oči o niečo viac, ako sme ich mali otvorené predtým, ako sa začala prejednávať správa, a chcem vyjadriť presvedčenie, že aj keď vaša funkcia bude ešte veľmi dlho potrebná, že predsi len práve vplyvom takej, takého prístupu, aký ste vy k tejto funkcii zvolili, sa dočkáme toho, že takéto správy budú obsahovať viacej tých viet, ktoré povedia: vyriešené, odstránené, zabezpečené. Zo srdca to prajem nie vám, ale celej našej krajine. Ďakujem pekne.